โบรกฯทำนายเป้าดัชนีสิ้นปีเหลือ 1,525 จุด
บมจ.หลักทรัพย์ เคจีไอ(ประเทศไทย) ปรับลดประมาณการ EPS ปี 2558 ลงจาก 95.8 เหลือ 92.5 หลังจากที่ได้ปรับลดประมาณการ EPS ลงไปแล้ว ก็ได้ปรับลดเป้าหมาย SET ปีนี้ลงเหลือ 1,525 จุด
20 ก.ค. 2558

บมจ.หลักทรัพย์ เคจีไอ(ประเทศไทย) ระบุในบทวิเคราะห์(20 ก.ค.)ว่า คงมุมมองว่า SET จะแกว่งตัวในไตรมาสที่3/58 โดยประเด็นในประเทศที่ต้องระมัดระวังได้แก่ ผลประกอบการที่อ่อนแอของกลุ่มธนาคารในไตรมาสที่ 2/58 และความเสี่ยงที่เศรษฐกิจจะโตต่ำกว่าคาดจากปัญหาภัยแล้ง ซึ่งไปหักล้างกับประเด็นเศรษฐกิจโลกที่มีความชัดเจนมากขึ้นในเรื่องของปัญหาหนี้กรีซ และตลาดหุ้น A-share ของจีนที่มีเสถียรภาพมากขึ้น หลังจากที่ได้พิจารณาถึงแนวโน้มผลประกอบการที่อ่อนแอของบริษัทพลังงานขนาดใหญ่ของ PTTEP และความเป็นไปได้ที่มีการปรับลดประมาณการกำไรของกลุ่มธนาคารลง
ฝ่ายวิเคราะห์จึงได้ปรับลดประมาณการ EPS ปี 2558 ลงจาก 95.8 เหลือ 92.5 ซึ่งยังถือว่าเติบโตจากปีที่แล้วได้อย่างแข็งแกร่งถึง 23.8% แต่ทั้งนี้ก็เป็นผลมาจากฐานเปรียบเทียบที่ต่ำเป็นสำคัญ ในขณะเดียวกัน ก็ได้ปรับลดประมาณการ EPS ปี 2559 ลงจาก 111.9 เหลือ 107.0 ซึ่งคิดเป็นอัตราการเติบโตจากปีนี้ 15.7%
หลังจากที่ได้ปรับลดประมาณการ EPS ลงไปแล้ว ก็ได้ปรับลดเป้าหมาย SET ปีนี้ลงเหลือ 1,525 จุด ซึ่งเท่ากับเหลือ upside จากระดับปัจจุบันเพียงแค่ 3% เท่านั้น ทั้งนี้ เป้าหมายใหม่อิงจาก PE ที่ 16.5x (ค่าเฉลี่ย + 1SD) ซึ่งคิดบนฐานของ EPS ปี 2558 ที่ 92.5
ส่วนเป้าเบื้องต้นของปี 2559 ที่ 1,710  นั้นอิงจาก PE ที่ 16.0x ซึ่งคิดจาก EPS ปี 2559 ที่ 107.0 ทั้งนี้ การที่ธนาคารกลางสหรัฐเตรียมปรับขึ้นดอกเบี้ย และการที่อัตราดอกเบี้ยของไทยน่าจะผ่านจุดต่ำสุดไปแล้วในปี 2559 จึงเลือกใช้ PE เป้าหมายปีหน้าที่ลดลงเล็กน้อย